ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ/ಮಾಲಿ 1
ಮಾಲಿ 1

ಒಬ್ಬ ರಾಕ್ಷಸ. ತಾತ ವಿದ್ಯುತ್ಕೇಶ. ತಂದೆ ಸುಕೇಶ. ತಾಯಿ ದೇವಮತಿ. ಮಾಲ್ಯವಂತ, ಸುಮಾಲಿ ಸಹೋದರರು. ಈ ಮೂವರು ಬ್ರಹ್ಮನನ್ನು ಕುರಿತು ತಪಸ್ಸು ಮಾಡಿ ವರ ಪಡೆದು ವಿಶ್ವಕರ್ಮನಿಂದ ಲಂಕಾಪಟ್ಟಣ ನಿರ್ಮಿಸಿ ಅಲ್ಲಿ ರಾಜ್ಯಭಾರ ಮಾಡಿಕೊಂಡಿದ್ದರು. ನರ್ಮದೆ ಎಂಬ ಗಂಧರ್ವ ಸ್ತ್ರೀ ತನ್ನ ಮೂವರು ಪುತ್ರಿಯರಾದ ಸುಂದರಿ, ಕೇತುಮತಿ, ವಸುಧೆ ಎಂಬವರನ್ನು ಮಾಲ್ಯವಂತ, ಸುಮಾಲಿ. ಮಾಲಿ ಎಂಬ ಈ ಮೂವರು ದೈತ್ಯರಿಗೆ ಕೊಟ್ಟು ವಿವಾಹ ಮಾಡಿದಳು. ಮಾಲಿ ವಸುಧೆಯಲ್ಲಿ ಅನಲ, ಅನಿಲ, ಹರ, ಸಂಪತಿ ಎಂಬ ನಾಲ್ವರು ಪುತ್ರರನ್ನು ಪಡೆದ. ಕ್ರಮೇಣ ಅಣ್ಣತಮ್ಮಂದಿರು ಪ್ರಬಲರಾಗಿ ದೇವತೆಗಳನ್ನೆಲ್ಲ ಸದೆಬಡಿದರು. ದೇವತೆಗಳೆಲ್ಲ ವಿಷ್ಣುವನ್ನು ಮೊರೆಹೊಕ್ಕರು. ವಿಷ್ಣು ಈ ಸಹೋದರತ್ರಯರನ್ನು ಎದುರಿಸಿ ಕಾದಾಡಿದ. ಅದರಲ್ಲಿ ಮಾಲಿ ಹತನಾದ. ಉಳಿದ ಇಬ್ಬರು ಸಹೋದರರೂ ಲಂಕೆಯನ್ನು ಸೇರಿಕೊಂಡು ಅಲ್ಲಿ ಕಾದಾಡಿದಾಗ ಗರುಡನ ರೆಕ್ಕೆಯ ಆಘಾತವನ್ನು ತಾಳಲಾರದೆ ಪಾತಾಳ ಸೇರಿದರು. ಈ ವೃತ್ತಾಂತ ರಾಮಾಯಣದಲ್ಲಿ ಬಂದಿದೆ.
(ಬಿ.ಎನ್.ಎನ್.ಬಿ.)

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ